– Det er kanskje overraskende for folk, men papirposer avgir dobbelt så mye Co₂-gasser når de produseres, sier Eyvind Danielsen i miljøorganisasjonen «Framtiden i våre hender».

Likevel tror svært mange nordmenn det er bedre for miljøet om man dropper plastposene i butikken, og går over til papir. Flere av de store matvarekjedene vil nå innføre papirposer.

Eyvind Danielsen, leder for Framtiden i våre hender i Kristiansand Foto: Geir Ingar Egeland / NRK

– Disse gir et mye større miljøavtrykk, og de store undersøkelsene viser at papirposene kommer dårligere ut. Handleposene i Norge blir resirkulert, og svært få havner i naturen, sier Danielsen.

Han støtter seg blant annet på en nyere undersøkelse, bestilt av det danske Miljødepartementet. Miljødirektoratet i Norge mener plastposer ikke utgjør et forsøplingsproblem her til lands.

Viktig symbolikk

Kiwi innfører papirposer, og Coop skal nå tilby dette i alle sine butikker, ikke bare noen utvalgte:

– Vi ønsker å gi kundene mulighet til å velge, sier Knut Lutnæs, miljøsjef i Coop Norge.

– Men hvorfor innføre papirposer hvis det ikke er mer miljøvennlig?

– Vi synes det er «fair» å la kunden velge selv. Selv om plastposen ikke er et forsøplingsproblem i Norge, er det et kjempeproblem globalt. Symbolikk er viktig i miljøkampen.

– Ingen handleposer på strendene

Miljødirektoratet mener plastposer ikke utgjør noen forsøplingstrussel her i landet.

Danielsen har nylig vært med og ryddet strender fra Oslo til Kristiansand i aksjonen «Hold Norge Rent». Han fant svært mye plast. Men ingen norske handleposer:

– Det er ikke disse vi trenger å ha fokuset på her hjemme. Vi må få ned forbruket av all plast, men når det gjelder poser, er ikke papir et godt alternativ. Det er en myte.

En hval ble funnet med 30 plastposer i magen utenfor Sotra i 2017. Globalt er plastposer et enormt problem fordi de ikke gjenvinnes. Foto: Christoph Noever / Universitetet i Bergen

Halvert omsetning etter hvalsak

I den lille kommunen Bygland ligger landets eneste rendyrka plastposefabrikk. Etter at en hval fløt inn ved Sotra med magen full av plastposer i fjor, har Serviteur AS måttet permittere sine ti ansatte femti prosent.

– Noen uker etter hvalen gikk omsetninga rett ned. Vi har halvert inntektene fra i fjor, sier daglig leder Svein Arne Haugen ved Serviteur AS. Foto: Kari Jeppestøl Arntzen / NRK

– Noen uker etter hvalen gikk omsetninga rett ned. Vi har halvert inntektene fra i fjor, sier daglig leder Svein Arne Haugen.

Han er enig i at forbruket må ned, men er fortvila over at folk tror papirposen er en bedre løsning med tanke på miljøet.

Plastposefabrikken i Bygland er en av to i Norge. Nå forsøker de å finne nye produkter å lage for å overleve. Foto: Kari Jeppestøl Arntzen / NRK

Må kanskje ty til papirposer

– Folk har rett og slett ikke skjønt at papir er verre, og det er utrolig vanskelig å nå gjennom med budskapet, sier Haugen.

Fabrikken produserer posene sine av resirkulert plast. Likevel klarer ikke fabrikken lenger å få solgt dem til butikkene, som bare vil ha papir til «miljøbevisste» kunder.

Fabrikken får stadig beskjed fra butikkene at de ikke lenger vil ha plastposer til sine kunder. Foto: Kari Jeppestøl Arntzen / NRK

Derfor vil plastbedriften ironisk nok vurdere å begynne å produsere papirposer. Rett og slett for å overleve:

– Hvis ingen vil ha plast, er det jo papir vi må gå over til. Selv om det ikke er noen god løsning for noen parter.